གླང་ཆེན་མ་ཐུལ་

གླང་ཆེན་མ་ཐུལ་ཞེས་པ་ནི་སྤྱིར་བཏང་འདུལ་སྦྱོང་གིས་ཇི་ལྟར་དབང་དུ་མ་བྱས་ཤིང་རང་དབང་གི་སྐྱེས་བུས་ཁྲིད་པའི་གླང་པོ་ཆེ་ལ་གོ་མོད། གླང་ཆེན་མ་ཐུལ་ཞེས་པའི་ཐ་སྙད་འདི་ནི་ནང་པའི་ཆོས་ཀྱི་གཞུང་ནང་དུ་སེམས་ཀྱི་རང་བཞིན་གྱི་དཔེར་བརྗོད་དུ་སྤྱོད་ཅིང་། སེམས་མ་བསྲུངས་པའི་ཉེས་དམིགས་སྟོན་པའི་ཞར་དུ་སེམས་སྲུང་བའི་དགོས་ངེས་དར་སྟོན་པའི་ལམ་དུ་བེད་སྤྱོད་གཏོང་གི་ཡོད།

 ནང་དོན། 

གླང་ཆེན་མ་ཐུལ་ཞེས་པའི་དཔེ་འདི་ནི་གཙོ་བོ་ཤཱནྟི་དེ་བའི་སྤྱོད་འཇུག་གི་ལེའུ་ལྔ་པའི་ནང་དུ་འབྱུང་ཞིང་། འདུལ་སྦྱོང་གིས་མ་ཐུལ་བའི་གླང་པོ་ཆེ་དང་སེམས་ཀྱི་གླང་པོ་ཆེ་གཉིས་ཀའི་སྔོན་འབྲེལ་བྱེད་སྟེ་སེམས་སྲུང་བའི་གལ་ཆེ་ཉིད་སྟོན་པར་བྱེད། འགྲེལ་ཆེན་ལས། "གླང་ཆེན་མ་ཐུལ་མྱོས་པ་ཡིས། །འདི་ན་དེ་འདྲའི་གནོད་མི་བྱེད། །"ཅེས་པའི་ནང་དུ་གླང་ཆེན་མ་ཐུལ་གྱིས་འཇིག་རྟེན་འདིར་དམྱལ་བ་མནར་མེད་ལ་སོགས་པའི་གནོད་པ་ཆེན་པོ་མི་བྱེད་ཅེས་གསུངས་ཡོད།

སེམས་ཀྱི་གླང་པོ་ཆེ་དང་སྙོམ་སྡུར། གླང་ཆེན་མ་ཐུལ་འདི་ནི་སེམས་མ་བསྲུངས་པའི་ཉེས་དམིགས་གོ་བར་བྱེད་པའི་དཔེ་རུ་བཀོལ་ཡོད། "སེམས་ཀྱི་གླང་པོ་ཆེ་ཆགས་སོགས་ཉོན་མོངས་པས་མྱོས་པ་གང་དྲན་ཤེས་ཀྱི་ལྕགས་ཀྱུས་དབང་དུ་མ་བྱས་པར་རང་དགར་ཕྱིན་ཅི་ལོག་གི་ཡུལ་ལ་ཡན་པར་བཏང་བས་ཉེས་སྤྱོད་སྣ་ཚོགས་ལ་ཞུགས་ཏེ་ཕྱི་མར་མནར་མེད་པའི་དམྱལ་བ་སོགས་ཀྱི་སྡུག་བསྔལ་མང་པོར་སྐྱེད་ནས་གནོད་པ་བྱེད་པ་ལྟར།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཞེས་པས་སེམས་ཀྱི་གླང་པོ་ཆེ་མ་བསྲུངས་པའི་གནོད་པ་འཆད་ཡོད།

ཕྱི་རོལ་གླང་ཆེན་དང་འབྲེལ། ཆང་དང་འདུལ་སྦྱོང་གིས་མ་ཐུལ་བའི་གླང་ཆེན་གྱིས་རྒྱ་གར་ན་དགྲ་བོའི་གྲོང་ཁྱེར་བརླགས་པའི་གནོད་པ་ཆེན་པོ་བྱེད་ཀྱང་འཇིག་རྟེན་འདིར་དམྱལ་བ་མནར་མེད་ལ་སོགས་པའི་གནོད་པ་དེ་འདྲ་མི་བྱེད་ཅེས་པ་ནི་སྙོམ་སྡུར་གྱི་བྱེད་ལས་ཡིན།

 དཔེའི་སྒོ་ནས་སེམས་སྲུང་བའི་ཁྱད་ཆོས། 

གནོད་པའི་ཁྱད་པར། "རང་གི་སེམས་ཀྱི་གླང་པོ་ཆེ་འདི་སྔོན་སོང་གི་བག་ཆགས་ཀྱི་རྗེས་སུ་དཔྱོད། མ་འོངས་པའི་རྣམ་པར་རྟོག་པའི་མདུན་བསུས། ད་ལྟའི་རྣམ་པར་རྟོག་པ་རྐྱེན་ཡུལ་དུ་བཏང་ནས་ཁ་ཡན་བྱུང་རྒྱལ་དུ་ཡན་པར་བཏང་བས་ལས་ངན་པ་བསགས་ཏེ། ཚེ་ཕྱི་མ་ལ་དམྱལ་བ་མནར་མེད་པ་ལ་སོགས་པར་བཙོ་བསྲེག་ལ་སོགས་པའི་སྡུག་བསྔལ་གྱི་གནོད་པ་དྲག་པོ་བྱེད་པ་ལྟར།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཞེས་པས་སེམས་ཀྱི་གནོད་པ་གདོང་ལེན་བྱེད་ཕྱོགས་འཆད་ཡོད།

འདུ་འགྱུར་གྱི་སྒོ་ནས་གནོད་པ། "གླང་ཆེན་མ་ཐུལ་མྱོས་པ་ཡིས་འདི་ན་དེ་འདྲའི་གནོད་མི་བྱེད་པས་སེམས་བསྲུང་བ་ལ་འབད་པར་བྱའོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཞེས་པས་ཕྱི་རོལ་གླང་ཆེན་དང་སེམས་ཀྱི་གླང་ཆེན་གཉིས་ཀའི་འབྲེལ་བ་བསྟན་ཡོད།

 སེམས་སྲུང་བའི་ཐབས། 

དྲན་ཤེས་ཀྱི་ལྕགས་ཀྱུ། གླང་ཆེན་མ་ཐུལ་གྱི་དཔེ་འདི་ནི་སེམས་སྲུང་བའི་ཐབས་ལམ་སྟོན་པའི་སྒོ་ནས་ཀྱང་སྤྱོད། "དེ་བཞིན་གཤེགས་པའི་བཀའི་ལྕགས་ཀྱུས་ཇི་ཞིག་ལྟར་དབང་དུ་བྱེད་པའི་ཕྱིར་རོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་པས་སེམས་འདུལ་བའི་ཐབས་སུ་དྲན་ཤེས་ཀྱི་ལྕགས་ཀྱུ་དགོས་པ་གསུངས་ཡོད།

དམ་བཅིངས་ཀྱི་དགོས་པ། འགྲེལ་ཆེན་ལས། "ཀུན་ནས་དྲན་པའི་ཐག་པ་ཡིས། །སེམས་ཀྱི་གླང་པོ་དམ་བཏགས་ན། །འཇིག་པ་ཐམས་ཅད་མེད་འགྱུར་ཞིང་། །དགེ་བ་ཐམས་ཅད་ལག་དུ་འོང་། །"ཞེས་པས་སེམས་སྲུང་བའི་ཕན་ཡོན་དང་བཅས་ཏེ་སེམས་དམ་བཅིང་དགོས་པ་གསུངས།

 བསྡུས་དོན། 

གླང་ཆེན་མ་ཐུལ་ཞེས་པའི་ཐ་སྙད་འདི་ནི་ནང་པའི་ཆོས་ཀྱི་གཞུང་ནང་དུ་སེམས་མ་བསྲུངས་པའི་ཉེས་དམིགས་སྟོན་པའི་དཔེ་རུ་བཀོལ་ཡོད། ཕྱི་རོལ་གྱི་གླང་ཆེན་མ་ཐུལ་གྱིས་རྒྱུན་ཆད་ཀྱི་གནོད་པ་མ་གཏོགས་བྱེད་མི་ཐུབ་ན་ཡང་། སེམས་ཀྱི་གླང་ཆེན་མ་བསྲུངས་པས་འཇིག་རྟེན་འདིར་མ་ཟད་ཕྱི་མའི་ཚེ་རབས་སུ་ཡང་དམྱལ་བ་མནར་མེད་ལ་སོགས་པའི་སྡུག་བསྔལ་ཆེན་པོར་འཁྱེར་བར་འགྱུར་ཞིང་། དེའི་ཕྱིར་དྲན་ཤེས་ཀྱི་ལྕགས་ཀྱུས་སེམས་དམ་པོར་སྲུང་དགོས་པའི་ཆོས་ཀྱི་གཞུང་ལུགས་ཞིག་ཡིན་ནོ། །

 ལུང་ཁུངས། 

Category:ནང་པ་སངས་རྒྱས་ཆོས་ལུགས།